РЕШЕНИЕ ЗА ИЗПЪЛНЕНИЕ (EC) 2022/2005 НА КОМИСИЯТА

от 21 октомври 2022 година

за нeодобряване на метиленов дитиоцианат като съществуващо активно вещество за употреба в биоциди от продуктов тип 12 в съответствие с Регламент (ЕС) № 528/2012 на Европейския парламент и на Съвета

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 89, параграф 1, трета алинея от него,

като има предвид, че:

(1) С Делегиран регламент (ЕС) № 1062/2014 на Комисията (2) е установен списък на съществуващи активни вещества, които следва да бъдат оценени с оглед на евентуалното им одобряване за употреба в биоциди. Този списък включва метиленов дитиоцианат (ЕО №: 228-652-3; CAS №: 6317-18-6).

(2) На метиленов дитиоцианат е направена оценка във връзка с употребата му в биоциди от продуктов тип 12 — слимициди, описан в приложение V към Директива № 98/8/ЕО на Европейския парламент и на Съвета (3), който съответства на продуктов тип 12, описан в приложение V към Регламент (ЕС) № 528/2012.

(3) За докладваща държава членка беше определена Франция и на 7 август 2013 г. нейният оценяващ компетентен орган предостави на Комисията доклада за оценка заедно със своите заключения. След предоставянето на доклада за оценка бяха проведени обсъждания по време на технически срещи, организирани от Европейската агенция по химикали („Агенцията“).

(4) От член 90, параграф 2 от Регламент (ЕС) № 528/2012 следва, че веществата, за които оценяването от страна на държавите членки е приключило към 1 септември 2013 г., следва да бъдат оценявани съгласно разпоредбите на Директива 98/8/ЕО.

(5) Съгласно член 75, параграф 1, буква а) от Делегиран регламент (ЕС) № 528/2012 Комитетът по биоцидите изготвя становището на Агенцията относно заявленията за одобряване на активни вещества. На 8 март 2022 г. Комитетът по биоцидите прие становището на Агенцията (4) в съответствие с член 7, параграф 2 от Делегиран регламент (ЕС) № 1062/2014, като взе предвид заключенията на оценяващия компетентен орган.

(6) Съгласно становището на Агенцията не може да се очаква биоцидите от продуктов тип 12, съдържащи метиленов дитиоцианат, да отговарят на критериите, определени в член 5, параграф 1, буква б), подточки iii) и iv) и буква в) във връзка с член 10, параграф 1 от Директива 98/8/ЕО. Заявителят не предостави данни с достатъчно добро качество, за да изпълни изискванията за предоставяне на данни, определени в точка 2.7 (спецификация за чистота на активното вещество в г/кг или г/л, според случая), точка 2.8 (идентичност на примесите и допълващите вещества, заедно със структурната формула и възможната рамка, изразена в г/кг или г/л, според случая), и точка 4.1 (аналитични методи за определяне на чистото активно вещество и, според случая, на съответните продукти от разграждане, изомери и примеси на активното вещество и допълващите вещества) от Дял II на приложение IIA към Директива 98/8/ЕО. Следователно не беше възможно да се потвърди минималната чистота на активното вещество и да се определи референтна спецификация за метиленов дитиоцианат. Освен това не беше възможно да се потвърди че използваният за провеждането на (еко) токсикологични изследвания материал отговаря на посочените спецификации и да се направи заключение относно значимостта на примесите поради липсата на (еко) токсикологични данни. На последно място, при извършването на оценката на риска за околната среда беше установено наличие на неприемливи рискове и не бяха набелязани подходящи мерки за намаляване на риска.

(7) Като се има предвид становището на Агенцията, не е целесъобразно веществото метиленов дитиоцианат да бъде одобрено за употреба в биоциди от продуктов тип 12.

(8) Мерките, предвидени в настоящото решение, са в съответствие със становището на Постоянния комитет по биоцидите,

ПРИЕ НАСТОЯЩОТО РЕШЕНИЕ:

Член 1 Метиленов дитиоцианат (ЕО № 228-652-3, CAS № 6317-18-6) не се одобрява като активно вещество за употреба в биоциди от продуктов тип 12.

Член 2 Настоящото решение влиза в сила на двадесетия ден след деня на публикуването му в Официален вестник на Европейския съюз.

Съставено в Брюксел на 21 октомври 2022 година. За Комисията Председател Ursula VON DER LEYEN

(1) ОВ L 167, 27.6.2012 г., стр. 1.

(2) Делегиран регламент (ЕС) № 1062/2014 на Комисията от 4 август 2014 г. относно работната програма за системно проучване на всички съществуващи активни вещества, съдържащи се в биоциди, посочени в Регламент (ЕС) № 528/2012 на Европейския парламент и на Съвета (ОВ L 294, 10.10.2014 г., стр. 1).

(3) Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (ОВ L 123, 24.4.1998 г., стр. 1).

(4) Biocidal Products Committee Opinion on the application for approval of the active substance: methylene dithiocyanate, Product type: 12 (Становище на Комитета по биоцидите относно заявлението за одобрение на активното вещество метиленов дитиоцианат; продуктов тип: 12), ECHA/BPC/322/2022, прието на 8 март 2022 г.